**Zmluva o poskytovaní stravovacích služieb**

uzavretá v zmysle § 269 ods. 2 zákona č. 513/1991 Zb. Obchodný zákonník v znení neskorších predpisov

(ďalej len „zmluva“)

**Preambula**

Táto zmluva je výsledkom procesu verejného obstarávania nadlimitnej zákazky na poskytnutie služieb s názvom: „**Zabezpečenie stravovania formou ekonomického prenájmu vysokoškolskej jedálne 2023-2028**“ podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej aj „zákon o verejnom obstarávaní“), zverejnenej v Úradnom vestníku Európskej únie pod č. *[doplní verejný obstarávateľ]* zo dňa *[doplní verejný obstarávateľ] a*  vo vestníku Úradu pre verejné obstarávanie číslo *[doplní verejný obstarávateľ]* zo dňa *[doplní verejný obstarávateľ]* pod značkou *[doplní verejný obstarávateľ](*ďalej len ako „Verejné obstarávanie“) a uzatvára sa

medzi

**Objednávateľom:**

**Univerzita Komenského v Bratislave** (ďalej aj ako „UK“)

so sídlom: Šafárikovo nám. 6, 814 99 Bratislava

Štatutárny orgán: prof. JUDr. Marek Števček, DrSc., rektor

IČO: 00 397 865

DIČ: 2020845332

IČ DPH: SK2020845332

IBAN: SK04 8180 0000 0070 0067 1690

SK26 8180 0000 0070 0067 1682

Bankové spojenie: Štátna pokladnica

(ďalej v texte UK ako „***objednávateľ***“)

**a Poskytovateľom:**

Obchodné meno: ...................... [*doplní uchádzač*]

Sídlo: ...................... [*doplní uchádzač*]

Štatutárny orgán: ...................... [*doplní uchádzač*]

IČO: ...................... [*doplní uchádzač*]

DIČ: ...................... [*doplní uchádzač*]

IČ DPH: ...................... [*doplní uchádzač*]

Zástupca na rokovanie vo veciach zmluvných: ...................... [*doplní uchádzač*]

Bankové spojenie: .......[*doplní uchádzač*]

IBAN: ...................... [*doplní uchádzač*]

SWIFT: ...................... [*doplní uchádzač*]

Zapísaný: ...................... [*doplní uchádzač*]

Kontakt: ...................... [*doplní uchádzač*]

email: ...................... [*doplní uchádzač*]

tel. č.: ...................... [*doplní uchádzač*]

(ďalej v texte len ako „***poskytovateľ***“)

(ďalej spolu aj ako „zmluvné strany“)

**Článok I**

**Výklad pojmov**

* 1. Definície a výklad pojmov:
     1. **Stravníkom** sa rozumie doktorand a študent dennej formy vysokoškolského štúdia na UK a inej verejnej vysokej škole, ako aj pridružené osoby.
     2. **Pridružené osoby** sa rozumejú najmä študenti externej formy štúdia verejných vysokých škôl, študenti súkromných vysokých škôl, ako aj zamestnanci objednávateľa, nájomcovia nebytových priestorov, ktoré sú vo vlastníctve objednávateľa, a široká verejnosť.
     3. **Zmluva o nájme** sa rozumie zmluva, ktorá je spolu s touto zmluvou výsledkom Verejného obstarávania, a ktorej predmetom bude prenájom nebytových priestorov, častí pozemku a hnuteľného majetku (ďalej spolu „predmet nájmu“), uzavretej medzi poskytovateľom a objednávateľom.
     4. **Nebytové priestory** sa rozumejú prenajaté miestnosti jedálne, kuchyne, zázemie, sociálne zariadenia a kancelárie o celkovej výmere 1039 m2 (priestory bývalej jedálne VENZA), ktoré objednávateľ prenajíma poskytovateľovi za účelom riadneho poskytovania stravovacích služieb na základe uzavretej Zmluvy o nájme.
     5. **Časť pozemku** sa rozumie časť pozemku nachádzajúceho sa pri Átriovom domčeku, blok V o celkovej výmere 218m2, ktorú objednávateľ prenajíma poskytovateľovi za účelom riadneho poskytovania stravovacích služieb na základe uzavretej Zmluvy o nájme.
     6. **Hnuteľný majetok** sa rozumie zariadenie jedálne, spotrebný majetok (misky, taniere, príbor, poháre a pod.) a elektrické spotrebiče, ktoré objednávateľ prenajíma poskytovateľovi za účelom riadneho poskytovania stravovacích služieb na základe uzavretej Zmluvy o nájme.

**Článok II.**

**Predmet zmluvy**

2.1 Predmetom tejto zmluvy je **záväzok poskytovateľa zabezpečiť stravovacie služby** pre študentov dennej formy vysokoškolského štúdia UK a študentov dennej formy vysokoškolského štúdia iných verejných vysokých škôl, vrátane ich doktorandov, v stravovacom zariadení objednávateľa - vysokoškolskej jedálni podávaním najmä teplých jedál, príloh, šalátov, polievok a vhodných nealkoholických nápojov počas celej doby platnosti tejto zmluvy minimálne v období a v časových intervaloch podľa bodu 2.2 tejto zmluvy, a **záväzok objednávateľa zabezpečiť poskytovateľovi mesačné zúčtovanie príspevku na stravovanie** za jedlá s nárokom na príspevok na stravovanie vydané poskytovateľom v príslušnom kalendárnom mesiaci výlučne doktorandom a študentom dennej formy štúdia na verejnej vysokej škole v prenajatom stravovacom zariadení - vysokoškolskej jedálni za podmienok stanovených Ministerstvom školstva, vedy, výskumu a športu SR (ďalej len “MŠVVŠ SR”) v  (i) Zmluve o poskytnutí dotácie na príslušný kalendárny rok uzatvorenej medzi objednávateľom a MŠVVŠ SR („ďalej len Dotačná zmluva“) a v (ii) Metodike rozpisu dotácií zo štátneho rozpočtu verejným vysokým školám na príslušný kalendárny rok (ďalej len „Metodika rozpisu dotácií“). Dotačná zmluva na rok 2023 a Metodika rozpisu dotácií tvoria prílohu č. 1 a 2 tejto zmluvy.

* 1. Poskytovateľ je povinný poskytovať stravovacie služby stravníkom počas platnosti tejto zmluvy v období najmenej od 1.9. príslušného kalendárneho roka do 30.6. nasledujúceho kalendárneho roka, minimálne 5 dní v týždni – pondelok až piatok v nasledujúcich časových intervaloch:
* začiatok vydávania stravy najneskôr od 11:00 hod.
* ukončenie vydávania stravy najskôr o 19:00 hod.

Mimo vyššie uvedeného obdobia, t.j. v období od 1.7. do 31.8. príslušného kalendárneho roka, v období od 1.1. do 6.1 príslušného kalendárneho roka a počas skúškového obdobia príslušného akademického roka (harmonogram je uvedený na webovej stránke objednávateľa) môže byť doba výdaja stravy obmedzená na kratší časový interval, alebo môže byť prevádzka jedálne uzatvorená.

Objednávateľ a poskytovateľ sa môžu počas platnosti tejto zmluvy dohodnúť na výnimkách, kedy poskytovateľ nie je povinný zabezpečiť stravu (napr. počas dní povinného čerpania dovoleniek alebo z bezpečnostných, hygienických, epidemiologických, prevádzkových alebo iných závažných dôvodov, a pod.). O dohodnutých výnimkách musí poskytovateľ informovať stravníkov najneskôr 2 pracovné dni vopred, oznamom v priestoroch jedálne a na webovom sídle objednávateľa <https://mlyny.uniba.sk/>, prípadne aj na iných webových stránkach a sociálnych sieťach, ak si objednávateľ tak určí.

* 1. Poskytovateľ sa zaväzuje poskytovať stravovacie služby študentom dennej formy vysokoškolského štúdia na verejných vysokých školách, vrátane ich doktorandov, na základe predloženej a elektronicky overenej ISIC karty.
  2. Okrem doktorandov a študentov dennej formy vysokoškolského štúdia na UK a iných verejných vysokých školách je poskytovateľ oprávnený (nie povinný) poskytovať stravovacie služby aj iným pridruženým osobám definovaným v bode 1.1.2 tejto zmluvy.
  3. Objednávateľ sa za účelom riadneho poskytovania stravovacích služieb stravníkom zaväzuje poskytovateľovi prenajať plne zariadenú vysokoškolskú jedáleň na základe osobitnej Zmluvy o nájme.

**Článok III.**

**Spôsob a miesto plnenia predmetu zmluvy**

3.1 Poskytovateľ počas celej doby platnosti tejto zmluvy minimálne v čase dohodnutom v bode 2.2 tejto zmluvy zabezpečí výrobu, výdaj a evidenciu vydanej stravy. Stravovacie služby budú zabezpečované týmto prevádzkovým spôsobom:

3.1.1 príprava čerstvých jedál a výdaj jedál formou samoobsluhy v stravovacom zariadení UK, nachádzajúceho sa v budove internátu Átriové domky, bloky V a N, Staré Grunty 36, 841 04 Bratislava,

3.1.2 odkladanie podnosov s taniermi a príbormi stravníkmi na určené miesto,

3.1.3 príprava podnosov s taniermi a príbormi na určenom mieste,

3.1.4 výdaj jedál, ich príloh, polievok, šalátov a nápojov podľa voľby stravníkov,

3.1.5 úhrada odobratej stravy v hotovosti alebo bezhotovostným stykom stravníkmi,

3.1.6 mesačné zúčtovanie príspevku na stravovanie za vydané jedlá s nárokom na príspevok.

3.2 Poskytovateľ sa zaväzuje viesť evidenciu vydaných jedál a ďalších údajov súvisiacich s prevádzkou ním prenajatej vysokoškolskej jedálne potrebných pre riadne spracovanie ročného výkazu MŠVVŠ SR o vysokoškolských jedálňach (Škol (MŠVVŠ SR) 16-01). Poskytovateľ sa zaväzuje riadne spracovať tento výkaz za každý kalendárny rok (alebo jeho časť) počas celého obdobia prevádzkovania prenajatého stravovacieho zariadenia - vysokoškolskej jedálne a doručiť ho na adresu pre doručovanie faktúr vždy do 6.1. kalendárneho roka nasledujúceho po kalendárnom roku, ktorý je predmetom vykazovania. V kalendárnom roku, kedy dôjde ku skončeniu prevádzkovania prenajatej vysokoškolskej jedálne, doručí poskytovateľ tento výkaz na adresu pre doručovanie faktúr do 10 kalendárnych dní odo dňa ukončenia poskytovania stravovacích služieb v tomto stravovacom zariadení. Výkaz aj s vysvetlivkami je dostupný na stránke Centra vedecko-technických informácií SR (CVTI). Vzor výkazu za rok 2023 je prílohou č. 3 tejto zmluvy.

**Článok IV.**

**Rozsah plnenia**

4.1 Poskytovateľ je povinný zabezpečiť denné rozloženie jedál tak, aby v dennej ponuke stravy dostupnej minimálne v časovom intervale od 11.00 do 19.00 hod. boli obsiahnuté minimálne dve (2) polievky a tri (3) teplé hlavné jedlá, z toho najmenej jedno (1) teplé jedlo mäsové (mäso jatočné, hydinové alebo divinové, ryby), jedno jedlo vegánske (nesladké) alebo vegetariánske (nesladké), pričom minimálne jedno jedlo bude pripravené s preferenciou „zeleného trendu“ (t.j. jedlo pripravované s vylúčením zápalových zložiek potravy, bez obsahu gluténu a laktózy, ale aj bez obsahu bielkoviny kravského mlieka, zo surovín obsahujúcich zvýšený podiel omega 3 mastných kyselín a nízky podiel surovín s vysokým glykemickým indexom, použité suroviny pochádzajú z regionálnej ekologickej poľnohospodárskej výroby - poskytovateľ musí vedieť preukázať takýto pôvod surovín). Stravník má možnosť voľného výberu jedál z dennej ponuky s možnosťou voľby prílohy a možnosťou odobrať stravu bez polievky.

4.2 Špecifikácia plnenia:

4.2.1 poskytovateľ je povinný určiť ceny jedál - príloh, šalátov, polievok a nápojov tak, aby odrážali reálne náklady spojené s ich prípravou (v cene bude započítaná cena surovín, všetky ekonomicky oprávnené náklady a primeraný zisk), pričom hodnota jednotlivých jedál, príloh, šalátov, polievok a nápojov môže byť rôzna. Cena za jedlo pripravené so zohľadnením „zeleného trendu“ môže byť vyššia, avšak poskytovateľ je povinný každý deň pripraviť minimálne jedno (1) cenovo výhodné teplé jedlo, ktoré bude zohľadňovať preferencie stravníkov a bude dostupné  minimálne v čase od 11.00 do 19.00 hod. Cena tohto cenovo výhodného teplého jedla nesmie prekročiť sumu 3,80 eur/jedno jedlo (táto suma predstavuje konečnú cenu, ktorú zaplatia študenti a doktorandi verejných vysokých škôl, t.j. cenu s uplatnenou dotáciou). Zároveň budú denne v uvedenom časovom intervale dostupné aj štandardné teplé prílohy (ryža, knedle, cestoviny, zemianky na rôzny spôsob). Cena týchto štandardných príloh nesmie prekročiť sumu 0,80 eur/príloha. Cena tohto cenovo výhodného teplého jedla a cena uvedených štandardných teplých príloh sa môže meniť podľa a v súlade s bodmi 4.11 až 4.16 tohto článku zmluvy;

4.2.2 poskytovateľ je povinný zabezpečiť v dennej ponuke jedlá, prílohy, polievky, šaláty a nápoje minimálne v zložení a objeme podľa prílohy č. 5 tejto zmluvy a minimálne s hmotnosťou/objemom stanovenými príslušnými normami platnými pre školské stravovanie v ich aktuálnom znení a rozpísať hmotnosť jednotlivých zložiek jedla v jedálnom lístku (najmä pri mäse) po tepelnej príprave;

4.2.3 poskytovateľ v jedálnom lístku alebo na inom viditeľnom mieste označí hlavné suroviny jedál, ktoré pochádzajú z udržateľných zdrojov (ekologické hospodárstvo, bio-farmy, farmársky produkt, lokálni pestovatelia/chovatelia, fair-trade, EU eco-label etc.);

4.2.4 poskytovateľ sa zaväzuje preferovať ako hlavné suroviny pre výrobu dennej ponuky jedál udržateľné zdroje (ekologické hospodárstvo, bio-farmy, farmársky produkt, lokálni pestovatelia/chovatelia, fair-trade, EU eco-label etc.);

4.2.5 poskytovateľ bude poskytovať aj inú než štandardnú prílohu k jedlám (napr. grilovanú zeleninu, dusenú zeleninu, kuskus, bulgur, ryžové rezance, atď.);

4.2.6 poskytovateľ je povinný ponúknuť šaláty z čerstvej zeleniny, sterilizovanej zeleniny a ovocia využívajúc sezónnu ponuku zeleniny a ovocia;

4.2.7 poskytovateľ je povinný zodpovedne vyznačiť alergény v jedálnom lístku;

4.2.8 poskytovateľ je povinný ponúknuť vhodné teplé a studené nealkoholické nápoje, ktoré budú dostupné počas celej požadovanej doby výdaja stravy (t.j. najmenej od 11.00 hod. do 19.00 hod.), a to minimálne jeden neperlivý teplý nápoj bez cukru a umelých prísad (napr. čaj) a jeden neperlivý studený nápoj bez cukru a umelých prísad (napr. minerálka);

4.2.9 poskytovateľ zabezpečí separáciu odpadu z prípravy jedál a podávania jedál;

4.2.10 v prípade predaja jedál a nápojov „so sebou“ bude poskytovateľ baliť jedlá do kompostovateľných obalov;

4.2.11 v prípade používania jednorazových pomôcok (príbor, slamky, obrúsky, ....) budú tieto pomôcky kompostovateľné.

4.3 Poskytovateľ zabezpečí, aby počas výdaja jedál boli jeho zamestnanci oblečení v čistom oblečení vhodnom na výdaj jedál.

4.4 Za účelom minimalizácie vzniku dlhých radov pri pokladni je poskytovateľ povinný zabezpečiť okrem hotovostnej platby aj možnosť bezhotovostnej platby (platobným terminálom pre bankové platobné karty).

4.5 Pri poskytovaní stravovacích služieb musia byť dodržané všetky všeobecne záväzné právne predpisy a normy platné pre školské stravovanie v ich aktuálnom znení, najmä zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov a zákon č. 152/1995 Z. z. o potravinách v znení neskorších predpisov. Skladovanie potravín, varenie, preprava a podávanie jedál zabezpečuje poskytovateľ v súlade s platným a účinným Potravinovým kódexom SR a s platnou a účinnou vyhláškou MZ SR č. 533/2007. Z. z. o podrobnostiach a požiadavkách na zariadenia spoločného stravovania v znení neskorších predpisov.

4.6 Poskytovateľ je povinný zasielať jeho jedálny lístok objednávateľovi za účelom jeho zverejnenia na webovom sídle objednávateľa <https://mlyny.uniba.sk/>, prípadne aj na iných webových stránkach a sociálnych sieťach, ak si objednávateľ tak určí. Poskytovateľ bude aktualizovať jedálny lístok a zasielať ho objednávateľovi každý týždeň najneskôr do nedele do 15:00 hod. pre najbližší nasledujúci týždeň na adresu, ktorú mu objednávateľ vopred oznámi. Poskytovateľ umiestni jedálny lístok aj na viditeľnom mieste v priestoroch jedálne, pričom jedálny lístok bude dvojjazyčný (SK/ENG)a musia byť v ňom vyznačené alergény, hmotnosť, obidve ceny za jedlá, prílohy, polievky, šaláty a nápoje (cena s príspevkom na stravovanie a cena bez príspevku na stravovanie) a pod.

4.7 Poskytovateľ je povinný zabezpečiť na vlastné náklady pravidelné upratovanie a čistenie priestorov jedálne, kuchyne, ako aj ďalších prenajatých priestorov vrátane priestorov toaliet a umývadiel pred jedálňou. Upratovanie a čistenie bude pozostávať minimálne z každodenného umytia dlážky vo všetkých priestoroch vrátane jedální, z pravidelného čistenia kuchynských a výdajných zariadení, umývania toaliet určených pre zamestnancov poskytovateľa ako aj toaliet umiestnených pred jedálňou tak, aby boli zabezpečené hygienické štandardy. Stoly a stoličky je potrebné čistiť najmenej raz za deň. Poskytovateľ je povinný pri umývaní používať dezinfekčné prostriedky, pričom dezinfekčné, čistiace, hygienické a toaletné potreby si zabezpečuje v týchto priestoroch vo vlastnej réžií a na vlastné náklady.

4.8 Poskytovateľ je povinný mať na prevádzku jedálne vypracovaný HACCP systém (Hazard Analysis and Critical Control Points – Analýza nebezpečenstva a kritické kontrolné/ ochranné body) a prevádzkový poriadok, ktoré predloží Regionálnemu úradu verejného zdravotníctva na schválenie, pričom ich kópiu odovzdá objednávateľovi najneskôr v deň začatia plnenia predmetu zmluvy. Nepredloženie alebo nedodržiavanie HACCP a prevádzkového poriadku sa považuje za podstatné porušenie zmluvných podmienok.

4.9 Poskytovateľ musí zabezpečiť prípravu a výdaj stravy pracovníkmi, ktorí sú držiteľmi platných zdravotných preukazov.

4.10 Objednávateľ poskytne poskytovateľovi kompletné vybavenie kuchyne a výdajne vrátane kuchynského riadu (taniere, príbory, poháre, tácky a pod), ktorý je potrebný k plneniu podľa tejto zmluvy. Objednávateľ poskytne poskytovateľovi kompletne zariadenú jedáleň s dostatočným počtom stolov a stoličiek kapacitne zodpovedajúcemu počtu stravníkov a prenajímaným priestorom.

4.11 Zmluvné strany sa dohodli, že v prípade nárastu/poklesu inflácie pristúpia k uzatvoreniu dodatku k tejto zmluve v súlade s ustanovením § 18 ods. 1 písm. a) zákona o verejnom obstarávaní, ktorého predmetom bude zmena ceny cenovo výhodného teplého jedla a/alebo štandardnej prílohy uvedených v ustanovení bodu 4.2.1 tohto článku zmluvy  (ďalej len „predmetné jedlá“).

4.12 Na účely určenia miery dosiahnutej inflácie slúži zmluvným stranám Index spotrebiteľských cien - medziročný index spotrebiteľských cien zverejňovaný na webovej stránke Štatistického úradu SR (priemerná ročná inflácia), konkrétne:

[*https://slovak.statistics.sk/wps/portal/ext/products/informationmessages/inf\_sprava\_detail/4cd4c441-c5de-418f-b04f-e252d6557ff0/!ut/p/z1/pVTLkqIwFP2WXrgMuQFC4uzAqQZs2yl0fLGZ4qkZBWygoZ2vn1jOq7VVqoYFuVD3nNzDOQH7eIn9PGjEOqhFkQc7-bzyjW8ec7llERPAGmngDp-mY2fwqNoziufYx36U1\_t6g1dFWAUbVG2RyFMUbOseyKIoM8nW5Amq9mXQHHrQVEm9lasexXqk6wRFNE6QTniKQtBTlKhUjQ1KWZrCkX4fiRivOnUvzuZ9fhqAq7mOZ5kTohMV-7flnPAD23R0NgLgI5uCazqzSd\_TNDC1M\_wF\_QkPVy4TuuFvDOjfpl8cv9cdBfc4Tg2m53nT0XwO9lx9lEMSG8azGQBlvxr-DMnHny1w2Yh53LW0L5aKV1IFuyrTIXjRiKTFs\_yYjR2e\_jWZRzQ0eBwhxgJpMiUBCllooH5Eolijat\_QA-wAHmJfhJnSRpkCCuHc4DoYhFKdkT4Yx9iK7y8vvimzWeR18lbj5WU45U00oj7I9TXYyeJ3NP950WkguZ1aPg-e11JGUG-OOxR4ecaFl125zDzUuOQqkzQpk1J5LeVB3NT1vvrUgx60bausi2K9S5SoyHrwEWRTVFLy-84LW96Hi7DrtnQ6e8N7h6ubK\_\_\_y\_jYjk7QfZZx7SCEQNuJ88MaI3vBq2TBa95-TTNZmw8PPwEwTih-/dz/d5/L2dBISEvZ0FBIS9nQSEh/*](https://slovak.statistics.sk/wps/portal/ext/products/informationmessages/inf_sprava_detail/4cd4c441-c5de-418f-b04f-e252d6557ff0/!ut/p/z1/pVTLkqIwFP2WXrgMuQFC4uzAqQZs2yl0fLGZ4qkZBWygoZ2vn1jOq7VVqoYFuVD3nNzDOQH7eIn9PGjEOqhFkQc7-bzyjW8ec7llERPAGmngDp-mY2fwqNoziufYx36U1_t6g1dFWAUbVG2RyFMUbOseyKIoM8nW5Amq9mXQHHrQVEm9lasexXqk6wRFNE6QTniKQtBTlKhUjQ1KWZrCkX4fiRivOnUvzuZ9fhqAq7mOZ5kTohMV-7flnPAD23R0NgLgI5uCazqzSd_TNDC1M_wF_QkPVy4TuuFvDOjfpl8cv9cdBfc4Tg2m53nT0XwO9lx9lEMSG8azGQBlvxr-DMnHny1w2Yh53LW0L5aKV1IFuyrTIXjRiKTFs_yYjR2e_jWZRzQ0eBwhxgJpMiUBCllooH5Eolijat_QA-wAHmJfhJnSRpkCCuHc4DoYhFKdkT4Yx9iK7y8vvimzWeR18lbj5WU45U00oj7I9TXYyeJ3NP950WkguZ1aPg-e11JGUG-OOxR4ecaFl125zDzUuOQqkzQpk1J5LeVB3NT1vvrUgx60bausi2K9S5SoyHrwEWRTVFLy-84LW96Hi7DrtnQ6e8N7h6ubK___y_jYjk7QfZZx7SCEQNuJ88MaI3vBq2TBa95-TTNZmw8PPwEwTih-/dz/d5/L2dBISEvZ0FBIS9nQSEh/)

4.13 Na uplatnenie inflačnej doložky podľa tejto zmluvy je potrebné, aby dosiahla medziročná miera inflácie nárast/pokles najmenej 5 percentuálnych bodov oproti počiatočnému bodu sledovania. Pre vylúčenie akýchkoľvek pochybností, počiatočným bodom sledovania je prvý deň roku, v ktorom nadobudla účinnosť táto zmluva, resp. deň, kedy bude medziročný index spotrebiteľských cien zverejnený, teda 13.1.2023. Ak by zmluva nadobudla účinnosť v roku 2024, platí znenie uvedené v prechádzajúcej vete. Uplatnenie inflačnej doložky je možné raz ročne a to po zverejnení medziročnej miery inflácie za rok predchádzajúci roku, v ktorom dochádza k uzatvoreniu dodatku podľa tejto zmluvy.

4.14 V prípade, ak medziročná miera inflácie dosiahne nárast/pokles o viac ako 10 percentuálnych bodov, bude sa týchto 10 bodov považovať za maximum, o ktoré je možné zvýšiť jednotkové ceny predmetných jedál.

4.15 Zmluvné strany sa dohodli, že ktorákoľvek zo zmluvných strán môže vyzvať druhú zmluvnú stranu na uplatnenie inflačnej doložky najneskôr do 3 mesiacov odo dňa zverejnenia vyššie uvedených informácií o medziročnej miere inflácie. Zmluvná strana v prípade záujmu o uzatvorenie dodatku k tejto zmluve doručí písomný návrh dodatku vo vyššie stanovenej lehote druhej zmluvnej strane, ktorá sa k jeho zneniu vyjadrí najneskôr do 5 pracovných dní. V prípade odsúhlasenia znenia dodatku a jeho podpisu oboma zmluvnými stranami je objednávateľ povinný zabezpečiť jeho následné zverejnenie. Nové jednotkové ceny predmetných jedál budú uplatňované od prvého dňa príslušného kalendárneho mesiaca nasledujúceho po mesiaci, v ktorom bol uzatvorený dodatok k tejto zmluve. Ak bude dodatok zverejnený po 20-tom kalendárnom dni príslušného kalendárneho mesiaca, nové ceny predmetných jedál sa začnú uplatňovať od 15-teho dňa kalendárneho mesiaca, ktorý nasleduje po mesiaci, v ktorom bol dodatok k zmluve zverejnený, a to z dôvodu zabezpečenia informovanosti stravníkov ohľadom zmeny cien predmetných jedál.

4.16 Vzorec a príklad pre výpočet nových jednotkových cien predmetných jedál je nasledovný:

)

         Medziročná miera inflácie pre rok 2021 dosiahla úroveň 3,2%, pre rok 2022 dosiahla úroveň 12,8%, čiže došlo k nárastu o 9,6 percentuálneho bodu.

         Nová jednotková cena jedla by za vyššie uvedených predpokladov bola najviac 4,16 EUR.

4.17 Zmluvné strany berú vedomie, že ceny jednotlivých jedál budú zodpovedať, resp. môžu sa meniť v nadväznosti na zmenu vstupných cien surovín na prípravu jedál, príp. zmenu všeobecne záväzných predpisov a pod. bez nutnosti uzatvoriť dodatok k tejto zmluve, *s výnimkou* cien cenovo výhodných jedál a štandardných príloh, ktoré môže poskytovateľ meniť len podľa a v súlade s ustanoveniami bodov 4.11 až 4.16 tohto článku zmluvy. V prípade, že o to objednávateľ požiada, poskytovateľ je povinný preukázať objednávateľovi oprávnenosť zmeny cien jednotlivých jedál vrátane cenovo výhodných jedál a príloh.

**Článok V.**

**Zúčtovanie príspevku na stravovanie a platobné podmienky**

5.1 Cenu za stravovacie služby uhrádza poskytovateľovi v plnom rozsahu stravník, ktorému je stravovanie poskytované s výnimkou ceny za jedlá s nárokom na príspevok na stravovanie, kedy študenti poskytovateľovi uhrádzajú cenu jedla zníženú o príspevok na stravovanie.

5.2 Predmetom zúčtovania medzi objednávateľom a poskytovateľom je príspevok na stravovanie za jedlá s nárokom na tento príspevok vydané v príslušnom kalendárnom mesiaci doktorandom a študentom dennej formy vysokoškolského štúdia na UK a iných verejných vysokých školách.

5.3 Celková ročná hodnota zmluvy závisí od celkového počtu vydaných jedál s nárokom na príspevok na stravovanie a vypočíta sa podľa nasledovného vzorca:

**Celková ročná hodnota zmluvy = (*celkový počet vydaných jedál s nárokom na príspevok na stravovanie* v príslušnom kalendárnom roku) x (*aktuálna výška príspevku na stravovanie*)**.

*Celkový počet vydaných jedál s nárokom na príspevok na stravovanie* je súčet jedál vydaných doktorandom a študentom dennej formy vysokoškolského štúdia verejných vysokých škôl počas platnosti tejto zmluvy v príslušnom kalendárnom roku.

*Aktuálna výška príspevku na stravovanie* za jedno vydané jedlo a podmienky jeho poskytovania sú stanovené v Dotačnej zmluve a v Metodike rozpisu dotácií, platnej pre fakturované obdobie.

5.4 Poskytovateľ berie na vedomie, že príspevok na stravovanie sa poskytuje maximálne na dve jedlá v jeden deň vydané doktorandom a študentom dennej formy vysokoškolského štúdia verejných vysokých škôl v  ním prenajatom stravovacom zariadení - vysokoškolskej jedálni, a to pri použití elektronicky overenej ISIC karty a za splnenia ďalších podmienok stanovených na príslušný kalendárny rok Dotačnou zmluvou a Metodikou rozpisu dotácií.

5.5 Poskytovateľ berie na vedomie, že výška príspevku je určená Dotačnou zmluvou (a jej dodatkami) a Metodikou rozpisu dotácií a výšku príspevku môže MŠVVŠ SR meniť. Poskytovateľ berie na vedomie, že Dotačná zmluva je verejne dostupná v Centrálnom registri zmlúv vedenom Úradom vlády SR a Metodika rozpisu dotácií je verejne dostupná na stránke MŠVVŠ SR. Bezodkladne po obdržaní informácie o zmene výšky príspevku z MŠVVŠ SR bude objednávateľ o tejto zmene poskytovateľa písomne (postačuje aj emailom) notifikovať.

5.6 Na predmet tejto zmluvy nebudú poskytnuté zálohové platby.

5.7 Zúčtovanie príspevku na stravovanie bude vykonávané mesačne, na základe faktúry vystavenej poskytovateľom.

5.8 Prílohou faktúry bude súpis poskytnutých služieb - výstup zo systému na kontrolu a evidenciu príspevkov na stravu pre doktorandov a študentov denného vysokoškolského štúdia verejných vysokých škôl (KEPS) preukazujúci  skutočný počet  vydaných jedál s nárokom na príspevok na stravovanie v kalendárnom mesiaci, ktorý je predmetom fakturácie. Počet fakturovaných jedál  za príslušný kalendárny mesiac musí korešpondovať s počtom vydaných jedál v KEPS v tomto mesiaci.  Objednávateľ má právo vykonať kontrolu súpisu poskytnutých služieb, ktoré budú predmetom fakturácie.

5.9 Faktúra musí obsahovať všetky náležitosti daňového dokladu. Faktúra musí byť vystavená na obchodné meno a sídlo objednávateľa: Univerzita Komenského v Bratislave, Šafárikovo námestie 6, 814 99 Bratislava a doručená spolu so súpisom služieb najneskôr do 10. dňa nasledujúceho kalendárneho mesiaca na adresu pre doručovanie faktúr: Univerzita Komenského v Bratislave, Študentský domov Mlyny UK, Staré grunty 36, 841 04 Bratislava.

5.10 V mesiaci december bude vždy výdaj stravy ukončený najneskôr ku dňu 21.12. príslušného kalendárneho roka a faktúra na zúčtovanie príspevku na stravovanie za mesiac december spolu so súpisom poskytnutých služieb bude doručená objednávateľovi na adresu pre doručovanie faktúr do troch pracovných dní odo dňa ukončenia výdaja stravy.

5.11 V prípade, ak predložená faktúra nebude obsahovať náležitosti uvedené v predchádzajúcich odsekoch 5.7 až 5.9 tejto zmluvy, objednávateľ vráti faktúru poskytovateľovi, ktorý je povinný vystaviť novú faktúru s novou lehotou splatnosti.

5.12 Splatnosť faktúry je 30 dní odo dňa jej doručenia na adresu pre doručovanie faktúr. Úhrada faktúry bude realizovaná formou bezhotovostného platobného styku.

**Článok VI.**

**Práva a povinnosti zmluvných strán**

6.1 **Práva a povinnosti poskytovateľa:**

6.1.1 Zabezpečiť počas celej doby platnosti tejto zmluvy minimálne v čase dohodnutom v bode 2.2 tejto zmluvy výrobu, výdaj a evidenciu vydanej stravy pre stravníkov. Poskytovateľ prehlasuje, že je odborne spôsobilý na poskytovanie stravovacích služieb podľa tejto zmluvy.

6.1.2 Zabezpečiť na vlastné náklady všetky priame materiálové vstupy nevyhnutné na výrobu a výdaj stravy. Náklady poskytovateľa na tieto vstupy sú zohľadnené v cene na ním poskytovaný predmet zmluvy.

6.1.3 Dodržiavať zákonné povinnosti v oblasti ochrany zdravia pri práci a ochrany pred požiarmi v zmysle platných právnych predpisov. Poskytovateľ je zodpovedný za čistotu a hygienu v nebytových priestoroch prenajatých na základe Zmluvy o nájme a je povinný dodržiavať platné hygienické zásady a nariadenia pre zariadenia spoločného stravovania.

6.1.4 Plánovať jedálny lístok minimálne na jeden týždeň vopred a vypracovaný týždenný jedálny lístok predložiť objednávateľovi na zverejnenie v lehotách a za podmienok dohodnutých v bode 4.6 tejto zmluvy.

6.1.5 Umožniť povereným zamestnancom objednávateľa počas trvania tejto zmluvy vykonávanie kontroly kvality a kvantity prípravy jedál, dodržiavanie hygieny a čistoty v prenajatých nebytových priestoroch , nakladanie s majetkom objednávateľa a pod..

6.1.6 Poskytovateľ je oprávnený realizovať catering pre širokú verejnosť, avšak výlučne za podmienky, že samotné akcie sa budú konať mimo priestorov prenajatých na základe Zmluvy o nájme  a realizácia cateringu nesmie ohrozovať alebo znižovať rozsah alebo kvalitu poskytovania stravovacích služieb, ktoré sú predmetom tejto zmluvy, ani narúšať významným spôsobom prevádzku internátov (napr. rušiť nadmerným hlukom a pod.).

6.1.7 Poskytovateľ je povinný predložiť objednávateľovi poistnú zmluvu, z ktorej bude vyplývať, že poskytovateľ má uzatvorené poistenie zodpovednosti za škodu spôsobenú pri výkone povolania alebo poistenia zodpovednosti za škodu podnikateľa, minimálne vo výške 1 000 000,- eur. Poskytovateľ nesie voči objednávateľovi zodpovednosť aj za škody spôsobené činnosťou svojich subdodávateľov, ako by ich spôsobil sám. Poistnú zmluvu vrátane dokladu o úhrade poistného je povinný poskytovateľ predložiť objednávateľovi najneskôr v momente protokolárneho odovzdania stravovacieho zariadenia do užívania a opätovne kedykoľvek počas trvania tejto zmluvy a Zmluvy o nájme. Poistenie bude uzavreté počas celej doby trvania obidvoch zmlúv.

6.1.8 Poskytovateľ je povinný začať poskytovať plnenie predmetu zmluvy v lehote najneskôr do dvoch (2) týždňov odo dňa protokolárneho prevzatia predmetu nájmu .

Poskytovateľ je povinný protokolárne prevziať predmet nájmu do piatich (5) pracovných dní odo dňa doručenia elektronickej výzvy objednávateľa na jeho protokolárne prevzatie. Objednávateľ zašle poskytovateľovi elektronickú výzvu na protokolárne prevzatie predmetu nájmu najneskôr do tridsiatich dní odo dňa nadobudnutia účinnosti Zmluvy o nájme a tejto zmluvy.

6.2 **Práva a povinnosti objednávateľa:**

6.2.1 Prenechať poskytovateľovi potrebné zariadenia potrebné k plneniu tejto zmluvy. Objednávateľ na účely zabezpečenia stravovania vo vysokoškolskej jedálni poskytuje poskytovateľovi do prenájmu existujúce zariadenia (hnuteľný majetok) určené na prípravu, výdaj alebo uskladnenie potravín po celú dobu platnosti tejto zmluvy, a to na základe osobitnej Zmluvy o nájme.

6.2.2 Objednávateľ je oprávnený podľa potreby vykonávať kontrolu množstva a kvality poskytnutej služby, ako aj kontrolovať dodržiavanie ostatných podmienok dohodnutých touto zmluvou prostredníctvom poverených zamestnancov objednávateľa.

6.2.3 Objednávateľ je povinný uhradiť cenu za poskytnuté služby formou zúčtovania príspevku na stravovanie podľa podmienok uvedených v čl. V tejto zmluvy.

**Článok VII.**

**Sankcie a náhrada škody**

7.1 V prípade, ak poskytovateľ neposkytne alebo prestane poskytovať stravovacie služby alebo nevykoná predmet zmluvy v rozsahu a obsahu podľa bodu 4.1 tejto zmluvy (s výnimkou prípadov dohodnutých v tejto zmluve), v čase dohodnutom v bode 2.2 tejto zmluvy, alebo nezačne poskytovať stravovacie služby v lehote uvedenej v bode 6.1.8 tejto zmluvy, vzniká objednávateľovi voči poskytovateľovi nárok na zaplatenie zmluvnej pokuty vo výške 1.000,- EUR za každý aj začatý deň omeškania. Zaplatením zmluvnej pokuty nezaniká poskytovateľovi povinnosť poskytnúť objednávateľovi všetky služby a činnosti, ku ktorým sa touto zmluvou zaviazal.

7.2 V prípade, ak objednávateľ zistí porušenie ktorejkoľvek povinnosti poskytovateľa stanovených v bodoch 4.2.1 až 4.2.11, 4.4, 4.6, 4.7, 4.17, 6.1.6 a 9.4 písm. c) tejto zmluvy, objednávateľ písomne (listom alebo emailom) informuje poskytovateľa o tomto porušení. Ak objednávateľ opakovane (viac ako trikrát) zistí porušenie ktorejkoľvek z uvedených povinností a ani po treťom písomnom upozornení objednávateľa nedôjde zo strany poskytovateľa k primeranej náprave v lehote stanovenej objednávateľom alebo dohodnutej zmluvnými stranami, vzniká objednávateľovi voči poskytovateľovi nárok na zaplatenie zmluvnej pokuty vo výške 500,- EUR za porušenie každej povinnosti jednotlivo.

7.3 Ak poskytovateľ nedodrží povinnosť predložiť doklady podľa bodov 3.2, 4.8 a 6.1.7 tejto zmluvy, má objednávateľ nárok na zaplatenie zmluvnej pokuty vo výške 500,-EUR za každý aj začatý deň omeškania.

7.4 Poskytovateľ je oprávnený fakturovať objednávateľovi úroky z omeškania v zmysle platných právnych predpisov z ceny neuhradenej čiastky z faktúry za každý aj začatý deň omeškania jej úhrady.

7.5 Právo objednávateľa na náhradu škody ostáva zachované aj popri nároku na zmluvnú pokutu podľa tohto článku. Zaplatenie zmluvnej pokuty v zmysle tohto článku nezbavuje poskytovateľa jeho povinností, záväzkov alebo zodpovednosti, ktoré má podľa tejto zmluvy.

7.6 Poskytovateľ je povinný dbať o to, aby nedošlo k porušeniu povinností, ktoré vyplývajú z príslušných právnych predpisov a noriem platných pre školské stravovanie, nariadení štátnych a miestnych orgánov. Poskytovateľ sa zaväzuje uhradiť všetky pokuty a sankcie, ktoré mu v prípade kontroly uloží štátny alebo miestny orgán.

7.7 Poskytovateľ zodpovedá za akúkoľvek škodu, ktorá vznikne na majetku objednávateľa počas poskytovania stravovacích služieb podľa tejto zmluvy, keď bude preukázané, že ku škode došlo v dôsledku zavineného alebo nedbanlivostného neplnenia záväzkov poskytovateľa podľa tejto zmluvy. Poskytovateľ sa zaväzuje v prípade vzniku škody na majetku objednávateľa mu škodu v plnej výške nahradiť.

**Článok VIII.**

**Ukončenie zmluvy**

8.1 Zmluvný vzťah zaniká uplynutím doby, na ktorú bol dohodnutý. Zmluvné strany môžu ukončiť zmluvný vzťah pred uplynutím dohodnutej doby nasledovne:

a) písomnou dohodou zmluvných strán,

b) písomnou výpoveďou bez udania dôvodu, pričom výpovedná lehota je šesť (6) mesiacov a začína plynúť prvým dňom mesiaca nasledujúceho po doručení výpovede druhej zmluvnej strane,

c) odstúpením od zmluvy v prípade podstatného porušenia zmluvných povinností.

8.2 Objednávateľ je oprávnený (nie povinný) odstúpiť od tejto zmluvy z nasledovných dôvodov na strane poskytovateľa, ktoré sa považujú za podstatné porušenie tejto zmluvy:

a) ak poskytovateľ nezačne poskytovať stravovacie služby stravníkom objednávateľa v prenajatom stravovacom zariadení v lehote uvedenej v bode 6.1.8 tejto zmluvy, alebo bezdôvodne preruší alebo zastaví poskytovanie stravovacích služieb alebo ostatných činností, ktoré sú uvedené v tejto zmluve,

b) ak poskytovateľ závažným spôsobom poruší právne predpisy na ochranu života a na ochranu zdravia, a/alebo hygienické a protiepidemiologické predpisy (napr. dodanie zdravotne závadných potravín, nedodržanie hygienických štandardov, ohrozenie zdravia stravníkov a pod.),

c) ak poskytovateľ nedodrží povinnosť predložiť doklady podľa bodu 3.2, 4.8 a 6.1.7 tejto zmluvy,

d) ak sa preukáže, že poskytovateľ nemá alebo stratí odbornú spôsobilosť alebo mu zaniknú oprávnenia pre poskytovanie stravovacích služieb alebo na výkon ostatných činností, ktoré sú uvedené v tejto zmluve,

e) ak bol počas platnosti tejto zmluvy vyhlásený na majetok poskytovateľa konkurz, alebo bolo zastavené konkurzné konanie pre nedostatok majetku, alebo bol zrušený konkurz pre nedostatok majetku, alebo bola povolená reštrukturalizácia, alebo sa voči poskytovateľovi vedie exekučné konanie, alebo ak poskytovateľ vstúpil do likvidácie,

f) v prípadoch, ktoré sú stanovené v ustanoveniach § 19 zákona o verejnom obstarávaní.

8.3 V prípade, že objednávateľ bude v omeškaní s úhradou faktúry o viac ako 90 dní, považuje sa to za podstatné porušenie zmluvy a poskytovateľ má právo od tejto zmluvy odstúpiť.

8.4 Účinky okamžitého odstúpenia od zmluvy nastávajú doručením písomného oznámenia o odstúpení od zmluvy druhej zmluvnej strane.

8.5 Porušenie povinností stanovených v bodoch 4.2.1 až 4.2.11, 4.17 a 6.1.6 tejto zmluvy sa považujú za nepodstatné porušenie zmluvy a objednávateľ je oprávnený od tejto zmluvy odstúpiť až po predchádzajúcom písomnom upozornení, v ktorom objednávateľ upozornil poskytovateľa na porušenie zmluvnej povinnosti a poskytovateľ si túto povinnosť nesplnil ani v dodatočnej primeranej lehote, ktorú mu Objednávateľ poskytol, alebo na ktorej sa zmluvné strany dohodli.

**Článok IX.**

**Spoločné a záverečné ustanovenia**

9.1 Táto zmluva nadobúda platnosť dňom jej podpisu obidvoma zmluvnými stranami a účinnosť deň po dni zverejnenia v Centrálnom registri zmlúv (CRZ) vedenom na Úrade vlády Slovenskej republiky.

9.2 Zmluvné strany sa dohodli na uzavretí tejto zmluvy na dobu určitú v trvaní odo dňa protokolárneho prevzatia prenajatého stravovacieho zariadenia od objednávateľa do **30.6.2028**.

9.3 Súbežne s touto zmluvou je uzatvorená Zmluva o nájme, ktorej predmetom je prenájom nebytových priestorov, častí pozemku a hnuteľného majetku. Ak bude Zmluva o nájme ukončená skôr ako táto zmluva, platnosť tejto zmluvy o poskytovaní stravovacích služieb končí dňom ukončenia Zmluvy o nájme.

9.4 Poskytovateľ je oprávnený plniť predmet zmluvy prostredníctvom subdodávateľov za nasledovných podmienok:

a) je povinný zabezpečiť a financovať všetky subdodávateľské práce a dodávky a nesie za ne záruku v plnom rozsahu. Poskytovateľ zodpovedá za odbornú starostlivosť pri výbere subdodávateľa, ako aj za výsledok činnosti vykonanej na základe zmluvy o subdodávke;

b) je povinný najneskôr v momente podpisu tejto zmluvy predložiť objednávateľovi zoznam známych subdodávateľov ako prílohu č. 4 tejto zmluvy s uvedením a/alebo preukázaním nasledovných údajov a/alebo dokladov: (i) identifikačné údaje subdodávateľov v rozsahu obchodné meno, sídlo, IČO, osoba oprávnená konať za subdodávateľa (meno, priezvisko, adresa pobytu, dátum narodenia, tel. č., e-mail), (ii) identifikácia a percentuálny podiel plnenia, ktoré bude realizovať subdodávateľ,(iii) doklady preukazujúce splnenie podmienok podľa § 32 ods. 1 písm. e) a f) zákona o verejnom obstarávaní (objednávateľ si podmienku účasti podľa § 32 ods. 1 písm. e) overí v dostupných registroch, podmienku účasti podľa § 32 ods. 1 písm. f) je potrebné preukázať doložením čestného prehlásenia len v prípade, ak je miesto, resp. sídlo podnikania alebo obvyklého pobytu v inej republike ako je SR, (iv) záväzné vyhlásenie poskytovateľa, že navrhnutý subdodávateľ je zapísaný v registri partnerov verejného sektora, ak má povinnosť zapisovať sa do registra partnerov verejného sektora v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov;

c) v prípade zámeru realizovať nástup nového subdodávateľa a taktiež zámeru realizovať zmenu pôvodného subdodávateľa, prípadne pri zmene údajov pôvodného subdodávateľa je poskytovateľ povinný písomne informovať objednávateľa do piatich pracovných dní odo dňa uzatvorenia zmluvy so subdodávateľom o jeho nástupe na realizáciu predmetu zmluvy, resp. odo dňa, kedy došlo k zmene údajov. Subdodávateľ je oprávnený nastúpiť na realizáciu predmetu zmluvy až po súhlasnom vyjadrení objednávateľa. Objednávateľ je povinný vyjadriť svoj súhlas alebo nesúhlas s navrhovaným subdodávateľom do 3 pracovných dní odo dňa doručenia písomného oznámenia poskytovateľa.

Zmluvné strany sa výslovne dohodli, že zoznam známych subdodávateľov je prílohou č. 4 tejto zmluvy a jeho doplnenie a zmena subdodávateľov podľa tohto bodu nie je podstatná zmena zmluvných podmienok a nie je potrebné pre ňu uzatvárať samostatný dodatok k zmluve. Objednávateľ má právo odmietnuť podiel na realizácii plnenia predmetu zmluvy subdodávateľom, ak nie sú splnené podmienky uvedené vo všetkých bodoch tohto článku.

9.5 Zmeny alebo doplnky tejto zmluvy je možné robiť len formou dodatku podpísaného oboma zmluvnými stranami a v súlade so zákonom o verejnom obstarávaní.

9.6 Ostatné vzťahy osobitne neupravené touto zmluvou sa spravujú podľa príslušných ustanovení Obchodného zákonníka a všeobecne záväzných právnych predpisov.

9.7 Zmluvné strany berú na vedomie, že zverejnenie zmluvy a príloh v CRZ je v súlade a v rozsahu zákona č. 211/2000 Z. z. o slobodnom prístupe k informáciám v znení neskorších predpisov a nie je porušením alebo ohrozením obchodného tajomstva.

9.8 Táto zmluva je vyhotovená v 5 (piatich) rovnopisoch, z ktorých 3 (tri) vyhotovenia sú pre objednávateľa a 2 (dve) vyhotovenia pre poskytovateľa.

9.9 Zmluvné strany zhodne vyhlasujú, že táto zmluva bola uzavretá na základe ich slobodnej a vážnej vôle, nie v tiesni a nie za nápadne nevýhodných podmienok.

9.10 Zmluvné stany prehlasujú, že si zmluvu prečítali, jej obsahu porozumeli, s obsahom súhlasia a na znak súhlasu ju vlastnoručne podpísali.

9.11 Neoddeliteľnou súčasťou tejto zmluvy je:

*Príloha č. 1* - Dotačná zmluva

*Príloha č. 2* - Metodika rozpisu dotácií

*Príloha č. 3* – Vzor Výkazu o vysokoškolských jedálňach

*Príloha č. 4* - Zoznam subdodávateľov

*Príloha č*. 5 – Opis zloženia jedál

V Bratislave dňa........... V [*doplní uchádzač*]  dňa ...................

Za objednávateľa: Za poskytovateľa:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

prof. JUDr. Marek Števček, DrSc. [*doplní uchádzač*]

rektor UK